**STANOVY**

**Asociácia poskytovateľov sociálnych služieb v Slovenskej republike (APSSvSR)**

# I.

# Názov, sídlo, právne postavenie, pôsobnosť

1. Asociácia poskytovateľov sociálnych služieb v Slovenskej republike, občianske združenie, ďalej len Asociácia, je občianskym združením.
2. Sídlom Asociácie je Čachtická 17, 831 06 Bratislava - Rača.
3. V slovenskom jazyku sa ako označenie Asociácie používa aj skratka APSSvSR.
4. V anglickom jazyku sa používa názov Asociácie „Association of social services providers in the Slovak Republic“.
5. Asociácia pôsobí na území Slovenskej republiky.

# II.

# Predmet činnosti

1. Asociácia je nezávislé, apolitické, profesijné a záujmové združenie právnických a fyzických osôb, ktoré poskytujú sociálne služby, alebo sú odborníkmi v sociálnych službách, alebo združujú poskytovateľov sociálnych služieb, alebo zamestnancov v sociálnych službách. Cieľom Asociácie je pomáhať svojim členom pri poskytovaní kvalitných sociálnych služieb pre klientov - prijímateľov sociálnych služieb. Tento cieľ bude Asociácia plniť tým, že:
   1. bude presadzovať spoločné stanoviská a potreby svojich členov pri poskytovaní sociálnych služieb,
   2. bude formulovať a presadzovať spoločné záujmy svojich členov, vo verejnosti, smerom k samospráve a k štátu,
   3. bude sprostredkovávať rozširovanie odborných, legislatívnych, vedeckých a výskumných poznatkov a skúseností súvisiacich s poskytovaním sociálnych služieb svojich členov,
   4. bude organizovať, sprostredkovávať, alebo zabezpečovať študijnú, vzdelávaciu, informačnú a expertnú činnosť pre svojich členov.
   5. bude organizovať, sprostredkovávať alebo zabezpečovať aktivity a osvetové kampane smerom k odbornej a laickej verejnosti, zamerané na šírenie povedomia o potrebe zvyšovania kvality pracovníkov sociálnych služieb a sociálnych služieb ako takých, vo forme napr. televíznych programov, relácii, knižných publikácii, časopisov, a pod.
   6. bude poskytovať poradenskú a konzultačnú činnosť týkajúcu sa zvyšovania kvality poskytovania sociálnych služieb a ich hodnotenia.

# III.

# Členstvo, vznik a zánik

1. Členstvo v Asociácii je dobrovoľné.
2. Členom Asociácie môže byť:
   1. právnická osoba, poskytujúca sociálne služby, sociálno-právnu ochranu a kuratelu alebo obdobné služby v sociálnej oblasti,
   2. právnická osoba združujúca poskytovateľov sociálnych služieb, sociálno-právnej kurately alebo obdobných služieb v sociálnej oblasti,
   3. právnická osoba združujúca zamestnancov  sociálnych služieb, sociálno-právnej kurately alebo obdobných služieb v sociálnej oblasti,- právnická osoba združujúca odborníkov, či expertov, pracujúcich v sociálnych službách, či spolupracujúcich v oblasti sociálnych služieb, sociálno-právnej kurately alebo v obdobných službách v sociálnej oblasti,
   4. fyzická osoba, poskytujúca sociálne služby, sociálno-právnu ochranu a kuratelu alebo obdobné služby v sociálnej oblasti.
   5. fyzická osoba, expert – odborník v sociálnych službách, či spolupracujúci v oblasti sociálnych služieb, sociálno-právnej kurately alebo obdobných službách v sociálnej oblasti.
3. Členstvo v Asociácii môže byť z hľadiska uplatňovania si práv a povinností v Asociácii riadne, alebo pridružené.
   1. Riadnym členom Asociácie môže byť každá právnická, alebo fyzická osoba, podľa článku III. Bod 2, ktorej hlavným predmetom činnosti je poskytovanie sociálnych služieb a túto činnosť vykonáva podľa právneho poriadku Slovenskej republiky a v súlade s ním a je registrovaná ako poskytovateľ sociálnych služieb alebo obdobných služieb v sociálnej oblasti.

Riadne členstvo vzniká na základe doručenia písomnej prihlášky právnickej, alebo fyzickej osoby na adresu Asociácie, jednomyseľným schválením predsedníctva Asociácie a zaplatením členského príspevku. Pokiaľ predsedníctvo neprejedná prihlášku do 90 dní od prijatia, považuje sa prihláška za neschválenú.

* 1. Pridruženým členom Asociácie môže byť každá právnická, alebo fyzická osoba, ktorá má záujem sa podieľať na činnosti Asociácie a nespĺňa podmienky riadneho členstva a nie je registrovaná ako poskytovateľ sociálnych služieb alebo obdobných služieb v sociálnej oblasti.

Pridružené členstvo vzniká na základe doručenia písomnej prihlášky, jednomyseľným schválením predsedníctva Asociácie a zaplatením členského príspevku. Pokiaľ predsedníctvo neprejedná prihlášku do 90 dní od prijatia, považuje sa prihláška za neschválenú.

1. Riadne, alebo pridružené členstvo v Asociácii zaniká:
   1. zánikom člena, ktorý bol právnickou osobou, alebo smrťou člena, ktorý bol fyzickou osobou pri poskytovaní sociálnych služieb,
   2. dobrovoľným vystúpením člena za ktoré sa považuje písomné doručenie vzdania sa členstva, podpísané štatutárnym zástupcom, alebo zakladateľom,
   3. rozhodnutím predsedníctva Asociácie z dôvodu porušenia Stanov Asociácie. Tomuto aktu predchádza pozastavenie členstva vrátane výkonu členských práv na základe rozhodnutia najmenej 2/3 členov predsedníctva. Člen má právo sa pred hlasovaním o vylúčení vyjadriť,
   4. neuhradením členského príspevku , aj keď bol člen upozornený na povinnosť uhradiť členské a túto nesplnil do 30 dní od upozornenia. O zrušení členstva rozhoduje predsedníctvo,
   5. členstvo zaniká 2/3 uznesením predsedníctva Asociácie o zrušení členstva,
   6. zánikom členstva nevzniká právo na vrátenie členského, ani jeho časti, ani iného majetkového vysporiadania.

# IV.

# Práva a povinnosti členov

1. Riadny člen má právo:
   1. voliť a byť volený do orgánov Asociácie a navrhovať kandidátov,
   2. podávať návrhy, odporúčania a žiadosti orgánom Asociácie,
   3. využívať materiálne a technické prostriedky, ktoré vlastní Asociácia,
   4. byť informovaný o činnosti Asociácie,
   5. byť informovaný o výsledkoch rokovaní orgánov Asociácie so spoločenskými orgánmi a organizáciami, so samosprávnymi a štátnymi orgánmi,
   6. byť informovaný o možnostiach vzájomnej spolupráce, alebo vzájomnej výmene skúseností s asociáciami poskytovateľov sociálnych služieb v zahraničí,
   7. zúčastňovať sa akcií, ktoré organizuje, či spoluorganizuje Asociácia a využívať všetky poznatky Asociácie pri poskytovaní sociálnych služieb.
2. Riadny člen má povinnosť:
   1. dodržiavať Stanovy, Etický kódex a uznesenia orgánov Asociácie,
   2. platiť riadne a načas členské príspevky, ktorých výšku  a termín splatnosti schvaľuje Valné zhromaždenie Asociácie,
   3. riadne vykonávať funkcie, do ktorých bol zvolený,
   4. vymenovať svojho zástupcu, ak bol člen zvolený do orgánov Asociácie a podporovať ho vo vykonávaní funkcie,
   5. prispievať svojimi poznatkami k naplňovaniu cieľov Asociácie a zdieľať ich s ostatnými členmi a zavádzať ich podľa možností do výkonu svojich činností,
   6. zúčastňovať sa zasadaní orgánov Asociácie,
   7. poskytovať informácie, ktoré predstavitelia Asociácie potrebujú na riadne zastupovanie člena pri rokovaniach na rôznych úrovniach,
   8. vykonávať svoje povinnosti v súlade s morálnymi zásadami a prijať odporúčania a rozhodnutia Etickej komisie.
3. Pridružený člen má právo:
   1. zúčastňovať sa Valného zhromaždenia s poradným hlasom,
   2. zúčastňovať sa akcií, ak uhradil účastnícky poplatok, ktoré organizuje, či spoluorganizuje Asociácia,
   3. podávať návrhy, odporúčania orgánom Asociácie.
4. Pridružený člen má povinnosť:
   1. dodržiavať Stanovy Asociácie podľa rozsahu pôsobnosti pre pridruženého člena,
   2. dodržiavať uznesenia Asociácie podľa rozsahu pôsobnosti uznesenia pre pridruženého člena a prijať odporúčania a rozhodnutia Etickej komisie,
   3. platiť riadne a načas členské príspevky, ktorých výšku  a termín splatnosti schvaľuje Valné zhromaždenie Asociácie.

# V.

# Orgány Asociácie

1. Orgánmi Asociácie sú:
   1. Valné zhromaždenie,
   2. Predsedníctvo,
   3. Etická komisia,
   4. Revízna komisia,
   5. Odborné sekcie.
2. Orgány rozhodujú a uznášajú sa v rámci svojej kompetencie spravidla prostou väčšinou hlasov za prítomnosti nadpolovičného počtu členov s aktívnym hlasovacím právom.
3. V prípade nevyhnutnej potreby môžu orgány Asociácie využiť formu hlasovania per rollam. ak nie je reálne možné aby sa orgán zišiel v reálnom čase. Takéhoto hlasovania sa musia zúčastniť najmenej 2/3 členov daného orgánu. Hlasovanie sa uskutoční elektronickou poštou, pričom na následne vyhotovenom písomnom médiu musí byť jasné:
   1. predmet hlasovania,
   2. dátum hlasovania,
   3. výsledok hlasovania člena orgánu jasne označený buď: za, alebo proti, alebo zdržal sa.
   4. termín, dokedy je potrebné hlasovanie uzatvoriť
   5. výsledok aj priebeh hlasovania bude zaslaný všetkým členom predsedníctva
4. Zmeny v Stanovách Asociácie musí schváliť Valné zhromaždenie.
5. V prípade rovnosti hlasov, bude prijaté uznesenie za ktoré hlasoval predseda.

# VI.

# Valné zhromaždenie

1. Valné zhromaždenie je najvyšším orgánom Asociácie. Jeho členmi sú všetci členovia Asociácie.
2. Riadne rokovanie Valného zhromaždenia zvoláva Predsedníctvo a to najmenej raz ročne.
3. Mimoriadne rokovanie zvolá Predsedníctvo do 60 dní, ak o to písomne požiada najmenej 1/3 riadnych členov Asociácie.
4. Do pôsobnosti Valného zhromaždenia patrí:
   1. schvaľovať Stanovy, rokovací poriadok a ich zmeny,
   2. voliť a odvolávať predsedu Asociácie, členov Predsedníctva, členov Etickej komisie, Revíznej komisie, predsedov Odborných sekcií, pričom ich volebné obdobie je 4 roky,
   3. schvaľovať výšku členských príspevkov,
   4. schvaľovať plány činnosti a hospodárenia,
   5. schvaľovať správu o hospodárení, správu Etickej a Revíznej komisie,
   6. rozhodovať o zániku Asociácie a naložení s jej majetkom.
5. Valné zhromaždenie môže svoje kompetencie rozšíriť svojim rozhodnutím.
6. Ak nie je Valné zhromaždenie uznášania schopné, a je prítomných aspoň 25 % členov Asociácie, Predsedníctvo môže zvolať po 15 minútach ďalšie Valné zhromaždenie, ktoré musí mať nezmenený program. Valné zhromaždenie je uznášaniaschopné nadpolovičnou väčšinou prítomných členov.
7. Uznesenia Valného zhromaždenia sú platné, ak za ne hlasuje nadpolovičná väčšina prítomných členov.

# VII.

# Predsedníctvo

1. Predsedníctvo je výkonným orgánom Asociácie.
2. Predsedníctvo tvorí predseda, podpredseda a členovia predsedníctva.
3. Predseda je štatutárnym zástupcom Asociácie. Zastupuje Asociáciu navonok a koná v jej mene. Riadi Predsedníctvo a zvoláva jeho zasadania. Rozhoduje o neodkladných záležitostiach v čase, kedy Predsedníctvo nezasadá. V ostatných veciach rozhoduje samostatne v súlade s rozhodnutím predsedníctva. V nutných prípadoch, zastupuje predsedu člen Predsedníctva, ktorého určí svojim rozhodnutím Predseda, alebo 2/3 členov Predsedníctva.
4. Ak nie je Predsedníctvo na svojom zasadnutí uznášania schopné, a je prítomných aspoň 25 % členov Predsedníctva, je uznášaniaschopné nadpolovičnou väčšinou prítomných členov.
5. Predsedníctvo:
   1. vykonáva, riadi a koordinuje činnosť Asociácie vo všetkých otázkach Asociácie v obdobiach medzi dvomi zasadnutiami Valného zhromaždenia, okrem kompetencií podľa čl. VI, bod 4..
   2. zodpovedá Valnému zhromaždeniu za svoju činnosť a pripravuje o nej správu.
   3. zodpovedá Valnému zhromaždeniu za správu majetku Asociácie a za nakladanie s finančnými prostriedkami, schvaľuje smernice hospodárenia a smernice odmeňovania Asociácie osobitným predpisom.
   4. schvaľuje interné smernice pre bežný výkon Asociácie.
   5. plní funkciu rozhodcu, ak vznikne spor v Etickej alebo Revíznej komisii , alebo v sporoch medzi členmi Asociácie.
   6. Predsedníctvo vo svojej činnosti plní ciele a úlohy Asociácie, rokuje najmä o návrhoch, stanoviskách a rozhodnutiach. Dbá o spoločné záujmy všetkých členov Asociácie a záujmy klientov, ktorým členovia poskytujú svoje služby.
   7. Predsedníctvo sa schádza podľa potreby, najmenej 4 x ročne.
   8. Predsedu volí Valné zhromaždenie na obdobie 4 rokov.
   9. Dáva súhlas so zabezpečením majetku formou pôžičky alebo úveru a to 2/3 väčšinou hlasov Predsedníctva Združenia

# VIII.

# Sekretariát Asociácie

1. Sekretariát Asociácie je výkonným orgánom Predsedníctva Asociácie prostredníctvom ktorého Predsedníctvo organizuje a vykonáva svoju činnosť. Sekretariát tvorí tajomník a prípadne ďalší zamestnanci.
2. Organizačnú štruktúru a organizačný poriadok Sekretariátu Asociácie schvaľuje 2/3 väčšinou hlasov Predsedníctvo Asociácie.
3. Sekretariát Asociácie najmä:
   1. zabezpečuje administratívnu a ekonomickú agendu spojenú s výkonom činnosti a s realizáciou cieľov Asociácie,
   2. vybavuje bežnú agendu spojenú s činnosťou Asociácie,
   3. zabezpečuje administratívne práce spojené s rokovaním orgánov Asociácie,
   4. napĺňa účel a poslanie Asociácie.

# IX.

# Etická komisia

1. Etická komisia je zriadená voľbou Valného zhromaždenia. Etická komisia má pôsobnosť v oblasti etických otázok spojených s poskytovaním sociálnych služieb.
2. Etická komisia má najmenej 3 členov, ktorí si zo svojho stredu zvolia predsedu.
3. Etická komisia rokuje a prijíma odporúčania pre rozhodnutia členov predsedníctva Asociácie vo veciach:
   1. o etických otázkach spojených s poskytovaním sociálnych služieb,
   2. o porušení Etického kódexu členmi Asociácie,
   3. pri schvaľovaní členstva v Asociácii v sporných prípadoch
4. informuje o svojej činnosti Predsedníctvo, a vypracováva správu na rokovanie Valného zhromaždenia.

# X.

# Revízna komisia

1. Revízna komisia je zriadená voľbou Valného zhromaždenia.
2. Revízna komisia
   1. kontroluje hospodárenie Asociácie a účelnosť použitia finančných prostriedkov združenia v priebehu kalendárneho roka,
   2. Upozorňuje predsedníctvo na nedostatky a navrhuje opatrenia na ich odstránenie,
   3. Kontroluje dodržiavanie stanov,
   4. Predkladá Valnému zhromaždeniu správu o kontrole účtovnej agendy za uplynulý rok,
   5. Skúma pri poškodení majetku vo vlastníctve alebo v užívaní združenia mieru zavinenia a predkladá predsedníctvu návrh na riešenie náhrady škody,
   6. Predkladá Valnému zhromaždeniu návrhy opatrení na odstránenie zistených nedostatkov.
3. Revízna komisia má najmenej 3 členov, ktorí si zo svojho stredu zvolia predsedu.
4. Revízna komisia zasadá podľa potreby, najmenej 2 x ročne. Má právo a povinnosť požadovať predloženie všetkých dokladov súvisiacich s hospodárením Predsedníctva, s činnosťou sekretariátu a celej Asociácie.
5. Revízna komisia predkladá Smernicu hospodárenia Asociácie.
6. Revízna komisia vypracováva správu o hospodárení za príslušný rok a predkladá ju na schválenie Valnému zhromaždeniu.

# XI.

# Odborné sekcie

1. Odborné sekcie sa zriaďujú na podnet Predsedníctva na riešenie problémov pri poskytovaní jednotlivých druhov sociálnych služieb.
2. Odborná sekcia o svojej činnosti informuje Predsedníctvo a vypracováva o tom správu pre Valné zhromaždenie.
3. Zmenu druhu ako aj počtu sekcií schvaľuje Predsedníctvo.
4. Predseda odbornej sekcie je menovaný a odvolávaný 2/3 väčšinou členov Predsedníctva. Predseda odbornej sekcie je menovaný v súlade s volebným obdobím Predsedníctva.

# XII.

# Majetok a hospodárenie Asociácie

1. Majetok Asociácie tvorí:
   1. členské príspevky členov, ktorých výšku schvaľuje Valné zhromaždenie na základe vnútorného predpisu navrhnutého predsedníctvom. V prípade, že členstvo člena vznikne v priebehu rozpočtového roka, rozpočíta sa podľa podielu štvrťrokov od prijatia za člena Asociácie,
   2. dotácie, dary a iná majetkové podstata nadobudnutá v Slovenskej republike aj v zahraničí,
   3. výnosy z vlastného majetku,
   4. príjmy z vlastnej činnosti pri naplňovaní cieľov Asociácie,
   5. pôžičky, alebo úvery,
   6. príjmy z asignácie daní.
2. Majetok Asociácie spravuje Predsedníctvo. Finančné operácie spojené s výkonom činnosti Asociácie je oprávnený vykonávať Predseda a osoby poverené predsedom. Predseda môže poveriť osobitným, písomným poverením týmto výkonom pracovníka Sekretariátu Asociácie.
3. Predsedníctvo hospodári s hnuteľným a nehnuteľným majetkom v súlade s právnymi predpismi Slovenskej republiky a Pravidlami o hospodárení Asociácie, ktoré schválila Revízna komisia.

# XIII

# Združovanie a Členstvo v národných a medzinárodných organizáciách

1. Asociácia môže v otázkach spoločného záujmu vstupovať a združovať sa s inými organizáciami.
2. Asociácia môže byť členom národných a medzinárodných organizácií.
3. O členstve Asociácie v týchto organizáciách rozhoduje Predsedníctvo 2/3 väčšinou hlasov.

# XIV.

# Zánik Asociácie

1. Asociácia zaniká rozhodnutím Valného zhromaždenia 2/3 väčšinou všetkých riadnych členov alebo podľa VI. bod 6.
2. Valné zhromaždenie rozhodne o majetku a finančnom vysporiadaní.

# XV.

# Zrušujúce ustanovenia

1. Zrušujú sa doteraz platné stanovy Asociácie schválené Valným zhromaždením dňa 11.2.2009

# XVI.

# Záverečné ustanovenia

1. Stanovy boli schválené na XII. Riadnom valnom zhromaždení Asociácie dňa 4. apríla 2019 a nadobúdajú účinnosť dňom ich schválenia.

V Bratislave dňa: 4.4. 2019